Amitaipa churin Jonasta Tayta Dios rimapayaspanmi kaynata nirqa:
—Ninive sutiyoq hatun llaqtaman rispayá chaypi yachaqkunapa contranpi willakamuy:
Paykunapa mana allin rurasqankuqa castiganapaq hinaña kasqantam qawachkani —nispa.
Ichaqa Jonasmi Tayta Diosta mana kasukuspan Tarsis lawman ayqekunanpaq Jope llaqtaman pasakurqa.
Tarsis lawman lloqsiq buqueta chaypi tariruspanmi payqa pagaykuspan viajaqkunapa kasqan buqueman yaykurqa Tayta Diosmanta ayqekunapaq.
Ichaqa Tayta Diosmi lamar qochapi hatarirachirqa llumpa-llumpay wayrata.
Lamar qochapi llumpa-llumpay wayra-para hatariruptinmi buquepas pakipakurunanpaqña kachkarqa.
Buquepi llamkaqkunapas mancharisqallaña kaspankum diosninkuman sapakama qaparirqaku.
Buquepi cargakunatapas manaña llasananpaqmi yakuman wischuykurqaku.
Jonasmi ichaqa buquepa uku lawninman yaykuruspan miskillataña puñukuchkarqa.
Chaymi buquepi llamkaqkunapa kamachiqnin asuykuspan Jonasta nirqa:
—¿Imanasqataq qamqa puñukuchkanki?
¡Hatarispaykiyá diosnikita mañakuy!
Icharaqpas ñoqanchikmanta tanteariptin mana wañuruchwanchu —nispa.
Buquepi llamkaqkunañataqmi ninakurqaku:
—Suerteta choqaspayá yachasunchik piraykum kay mana allinkuna hamuwasqanchikta —nispa.
Chaymi suerteta choqaptinku tuparurqa Jonasman.
Chaymi Jonasta nirqaku:
—Willawaykuyá ¿imanasqataq kay mana allinkunaqa hamuruwanchik?
¿Imapi llamkaqtaq qamqa kanki?
¿Maymantataq qamqa hamuchkanki?
¿Maylaw llaqtayoqtaq qamqa kanki?
¿Maylaw nacionniyoqtaq qamqa kanki?
—nispa.
Chaymi Jonasñataq nirqa:
—Ñoqaqa kani Hebreo castamanta kaqmi.
Ñoqaqa hanaq pachapi kaq Tayta Dios yupaychaqmi kani.
Payqariki lamar qochapas hinaspa chaki allpapas unanchaqmi —nispa.
Tayta Diosmanta ayqesqanta Jonas willaykuptinmi paykunañataq llumpay mancharisqallaña nirqaku:
—¿Imanasqamá kaytaqa rurarqanki?
—nispa.
Lamar qocha aswan-aswan hoqarikamuptinmi paykunaqa Jonasta tapurqaku:
—¿Imatataq qanwanqa rurasaqku lamar qocha hawkayaykunanpaq?
—nispa.
Chaymi Jonasñataq nirqa:
—Lamar qochamanyá wischuykuwaychik hinaptinqa lamar qochaqa hawkayarunqañam.
Ñoqaraykumiki kay wayra-paraqa qamkunapa contraykichikpi hatariramun —nispa.
Chaymi buquepi llamkaqkuna sasachakuyllawanña yakuta qachirqaku chaki allpaman chayanankupaq.
Ichaqa lamar qocha aswanraq hoqarikamuptinmi mana atirqakuchu.
Chaymi paykunaqa Tayta Diosta qayakuspanku kaynata nirqaku:
—Tayta Dios,
kay runapa vidanraykuqa amayá ñoqaykutaqa wañurachiwaykuchu.
Mana huchayoq kaptinqa amayá culpawaykuchu paypa wañunanmantaqa.
Tayta Dios,
qanmi imatapas rurarqanki munasqaykiman hina —nispa.
Chaynata nispankum Jonasta hoqariruspa lamar qochaman wischuykurqaku.
Chayraqmi lamar qochaqa hoqarikuyninmanta hawkayarurqa.
Buquepi llamkaqkuna chayta qawaykuspam llumpayllataña manchakurqaku Tayta Diosta.
Animalkunata wañuchispam Tayta Diosman ofrecerqaku,
prometekurqakutaqmi paytaña servinankupaqpas.
Ichaqa Tayta Diosmi alistasqan hatun challwawan Jonasta millpurachirqa chaynapim Jonasqa kimsa punchaw hinaspa kimsa tutan challwapa ukunpi karqa.
Challwapa ukunpiraq kachkaspanmi yupaychasqan Tayta Diosta Jonas mañakurqa
kaynata nispa:
Dios Taytalláy,
sasachakuypi kaspaymi qayakamurqayki
hinaptinmi qamñataq contestaykuwarqanki.
Qamqa ukullay-uku
lamar qochapa
chawpinmanmi wischuykuwarqanki.
Ñoqataqa mayukunaraqmi muyuykuwarqa.
Orqochakuq llapallan olaykikunam
ñoqapa hawaytaraq pasawarqa.
Qayllaykimanta wischuruwasqaykitam
piensarqani ñoqaqa.
Chaywanpas huktawanraqmi qawaykusaq
sapaqchakusqayki temploykitaqa.
Yakukunam pasaypaqta wankuykuwarqa.
Uku-uku yakukunam muyuriykuwarqa.
Qocha yuyukunam umayman wankukururqa.
Ñoqam wichiykurqani
orqokunapa cimientonkunakamaraq.
Ñoqam wichiykurqani
wiñaypaq preso kanay allpakamaraq.
Yupaychasqay Dios Taytalláy,
wañuypa patanmantañam salvaykuwarqanki.
Dios Taytalláy,
wañunayachkaspayñam yuyarimurqayki.
Mañakusqaymi sapaqchakusqayki
temploykiman chayaykamusurqanki.
Taytacha-mamachakunata adoraqkunaqa
kuyapayakuynikimantam karunchakurunkuña.
Ñoqam ichaqa qanman
graciasta qospay
wañuchipusqayki animalkunataña.
Cumplisaqpunim prometekusqaytaqa.
Dios Taytalláy,
qamllam salvanki runakunataqa.
Chaynapim Tayta Dios challwata kamachirqa lamar qochapa patanman Jonasta wischurunanpaq.
Tayta Diosmi Jonasta yapamanta rimapayaspan kaynata nirqa:
—Ninive sutiyoq hatun llaqtaman rispayá qanman rimapayasqayta chaypi yachaqkunaman willakamuy —nispa.
Chaymi Jonasqa Tayta Diospa kamachisqanman hina Ninive llaqtaman pasarqa.
Ninive llaqtaqa chawpinta pasanapaqpas kimsa punchaw purina hatu-hatun llaqtam karqa.
Chaymi Jonas huk punchaw purinata ristin willakurqa kaynata:
—Tawa chunka punchawmantam Ninive llaqtaqa puchukachisqa kanqa —nispa.
Chaymi Ninive llaqtapi yachaqkunaqa Diospa nisqanpi creerqaku.
Paykunaqa hatunpas-taksapas ayunaspankum luto pachakunawan churakurqaku.
Ninive llaqtapa reyninpas chay willakuyta uyariruspam tiyananmanta sayarirurqa hinaspam pachankunatapas horqokuruspan luto pachawanña churakurqa hinaspam uchpapa hawanpi tiyaykurqa.
Chaymantam Ninive llaqtapa reyninqa yanapaqninkunapiwan kamachikurqa kayna niq decretota:
—Amayá pipas mikuchunchu ima mikuyllatapas,
amataqyá animalkunamanpas mikuytaqa qoychikchu nitaq yakutapas.
Aswanqa lutokuychikyá animalnikichikkunapiwan.
Qamkunaqa tukuy sonqoykichikwan Diosta mañakuspayá mana allin kawsasqaykichikmanta sapakama wanakuychik.
Wanakuychiktaqyá daño ruraqllaña kasqaykichikmantapas.
Diosqa icharaqpas llakipayariwaspanchik piñakuyninpi puchukarachiy munawasqanchikta manaña ruranmanchu —nispa.
Diosmi qawarispan rikururqa Ninive llaqtayoq runakunapa imam rurasqankuta.
Paykunaqa mana allin kawsasqankumantam wanakurqaku,
paykunata castigananpaq nisqantaqa manañam rurarqachu.
Ichaqa Jonastaqa manapunim gustarqachu Tayta Diospa imam rurasqanqa chaymi paypa contranpi piñakuruspan
mañakuyninpi kaynata nirqa:
—Dios Taytalláy,
kay pasananmantaqariki nirqaniñam llaqtaypiraq kachkaspay.
Chayraykum ñoqaqa manaraq kaykuna pasakuchkaptin Tarsis lawman ayqekuyta munarqani.
Ñoqaqariki yacharqanim llakipayakuq hinaspa kuyapayakuq Dios kasqaykita.
Qamqa anaq piñakuq kaspaykim hatun kuyapayakuynikipi chay castigo ruranaykitaqa manaña rurankichu.
Chaynaqa Dios Taytalláy,
wañurachiwayñayá,
wañukuyniyñam allinqa kanman kawsanaymantaqa —nispa.
Hinaptinmi Tayta Dios nirqa:
—¿Allintachum rurachkanki chaynata piñakuspaykiqa?
—nispa.
Chaymi Jonasqa llaqtamanta lloqsiruspan intipa qespimunan lawpiña karqa.
Chaypim payqa huk ramadata rurakururqa hinaspam chaypa llantuyninpi tiyaykurqa llaqtataqa imam pasarunanta qawananpaq.
Tayta Diosmi wiñarachirqa higuerilla plantata chaynapi umallantapas Jonasta llantuykunanpaq hinaspa mana allin kasqanmanta allinyaykunanpaq.
Jonasmi llumpay kusisqallaña karqa chay plantawan.
Ichaqa paqarin punchaw achikyamuqman utuskuru uruwan Tayta Dios chay plantata kachurachiptinmi chakirurqa.
Inti qespiramuptinmi chunniq lawmanta rupaq wayrata Dios rikurirachimurqa chaymi Jonaspa umanta rupaptin yuyayninpas chinkaruchkarqaña,
wañukuyllataña munaspam kaynata nirqa:
—Wañukuyniyñam allinqa kanman kawsanaymantaqa —nispa.
Diosñataqmi nirqa:
—¿Allintachum rurachkanki higuerilla plantamanta llumpayllataña piñakuruspaykiqa?
—nispa.
Hinaptinmi Jonasñataq nirqa:
—Arí,
ñoqaqa allintam rurachkani.
Ñoqaqa rabiamantam wañuruchkaniña —nispa.
Hinaptinmi Tayta Diosñataq payta nirqa:
—Qamqa chay higuerilla plantamantam llakikurqanki.
Chay planta wiñananpaqqa manam llamkarqankichu,
manataqmi qamqa wiñachirqankichu.
Chay plantaqa huk tutallapi wiñaramuspam huk tutallapitaq chinkarurqa.
Hinaptinqa ¿manachum llakipayariyman Ninive hatun llaqtapi yachaqkunataqa?
Chaypiqariki kachkan pachak iskay chunkan waranqa masnin mana yuyayniyoq runakunam,
chaypiqa kachkantaqmi nana-nanaq animalkunapas —nispa.